
BOSNA I HERCEGOVINA 
REPUBLIKA SRPSKA 
OSNOVNI SUD U BIJELJINI 
Broj: 80 0 K  161674  24  K 
Bijeljina, 30.04.2025.godine


U IME REPUBLIKE SRPSKE!


	Osnovni sud u B., sudija Despenić Aleksandar uz učešće zapisničara  Subašić Sanje u krivičnom predmetu protiv optuženog  J.R., sina ... iz B. ulica D.R. broj 2/55,  zbog krivičnog djela –   Ugrožavanje javnog saobraćaja,   iz člana 402. stav 3. u vezi sa stavom 1.  Krivičnog Zakonika Republike Srpske, postupajući na osnovu optužnice Okružnog javnog tužilaštva u B., broj T 14 0 KT 0032954 22 od 26.04.2024.godine, nakon glavnog i javnog  pretresa održanog dana 25.04.2025.godine, u prisustvu optuženog J.R. , njegovog branioca T.V. advokata iz B.  i Okružnog javnog  tužioca   S.M., dana, 30.04.2025 godine,  javno objavio


P R E S U D U

Optuženi:

J.R. sin … i majke …, rođen … godine u B.K., nastanjen u B., Ulica …, Srbin,  psimen, državljanin RS-BiH, JMBG …, neosuđivan.    

                                                     K R I V   JE

Što je:

	     Dana 28.10.2022. godine oko 13.15 sati u B. ulica …, upravljajući PMV „Kia CEED 1,4 JD“ reg. oznake G843NP vlasništvo A.D., suprotno članu 49. stav 5. ZOOBS-a na putevima u BiH, preduzeo radnju uključivanja sa platoa tržnog centra M. u ulicu S., sa namjerom skretanja u lijevo u momentu kada se istom ulicom u pravcu ulice Ž.M. kretao motocikl marke „Aprilia“ reg. broj … kojim je upravljao vozač tada mldb. N.A. rođen … godine  i tom prilikom vršio preticanje zaustavljene kolone vozila, jer je olako smatrao da na taj način neće ugroziti druge učesnike u saobraćaju i dovesti u opasnost život ljudi, usljed čega je došlo do kontakta prednje čeone strane motocikla kojim je upravljao N.A. i prednjeg dijela bočne lijeve strane putničkog vozila kojim je upravljao optuženi, zbog čega je došlo do pada vozača motocikla na kolovoz, usljed čega je vozač motocikla N.A. zadobio teške tjelesne povrede u vidu preloma donjeg okrajka lijeve palačne kosti,  

dakle iz nehata, kao učesnik u saobraćaju na putevima u BiH, usljed ne pridržavanja saobraćajnih propisa ugrozio javni saobraćaj do te mjere da je doveo u opasnost život ljudi, usljed čega je jedno lice zadobilo teške tjelesne povrede, 

čime je počinio krivično djelo. – Ugrožavanje javnog saobraćaja iz člana 402. stav 3. u vezi sa stavom 1. Krivičnog zakonika Republike Srpske. 

pa  sud optuženog na osnovu navedenog  zakonskog propisa, a uz primjenu  člana 28., stav 1, 33., stav 1 i 2,  41., stav 1 i 3,  42., stav 1 tačka 3, 43., stav 1 tačka 1 i 2,  49., stav 1 i 2 i 50. stav 1, 2 i 3.  Krivičnog zakonika Republike Srpske,  osuđuje na  


  NOVČANU  KAZNU 
u iznosu od 1.000,00 ( hiljadu) KM


		Ovu novčanu kaznu optuženi je dužan platiti  u roku od 30 dana  od dana pravosnažnosti presude. 

 
	Ukoliko optuženi, u navedenom roku, ne plati novčanu kaznu u cijelosti ili djelimično, Sud će narediti prinudno izvršenje novčane kazne, shodno odredbama člana 50 Krivičnog zakonika  Republike Srpske. Ukoliko novčana kazna putem prinudnog izvršenja ne bude naplaćena u roku od 1 godine, Sud će donijeti odluku o zamjeni novčane kazne kaznom zatvora, na način da se 100,00 KM novčane kazne zamijeni jednim danom kazne zatvora. Ako optuženi isplati samo dio novčane kazne, ostatak će se srazmjerno pretvoriti u kaznu zatvora. 

Na osnovu člana 108. stav 3. Zakona o krivičnom postupku Republike Srpske, oštećeni N.A.  se  sa imovinskopravnim zahtjevom upućuje na parnicu.

Na osnovu čl.99.st.1. Zakona o krivičnom postupku Republike Srpske, obavezuje se optuženi da nadoknadi troškove krivičnog postupka u iznosu od 814,60 KM, i to na ime vještačenja iznos od 614,60 KM i 200,00 KM  na ime paušala,  sve u roku od 15 dana nakon pravosnažnosti odluke, pod prijetnjom prinudnog izvršenja.


O b r a z l o ž e nj e

	Okružno javno tužilaštvo u B.  podnijelo je ovom sudu optužnicu broj T 14 0 KT 0032954 22  od  26.04.2024.godine, protiv optuženog    J.R. sina ... iz B. Ulica D.R.,  zbog krivičnog djela –    Ugrožavanje javnog saobraćaja   iz člana 402 stav  3. u vezi  sa stavom 1. Krivičnog Zakonika Republike Srpske.

Optuženi  J.R.  je dana 18.06.2024..godine, na zapisniku pred sudijom za prethodno saslušanje izjavio da nije kriv za izvršenje krivičnog djela za  koje je optužen. 

Na glavnom pretresu sud je izvršio uvid u dopuna izvještaja br. KU-28/24 od 26.03.2024.godine,  u čijem prilogu se nalazi:  Potvrda STP „…“ d.o.o. od 28.10.2022.godine, zapisnik o vanrednom TP vozila AC „…“ d.o.o. B. od 28.10.2022.g, fotodokumentacija saobraćajne nezgode, skica lica mjesta od 28.10.2022.godine, pismeni nalaz i mišljenje vještaka medicinske struke S.V. br.BN-02/24 od 18.01.2024.godine sa obračunom troškova, rješenjem o troškovima i popisom troškova, pismeni nalaz i mišljenje vještaka saobraćajne struke M.G. od 22.01.2024.godine, sa obračunom troškova, rješenjem o troškovima i popisom troškova, naredba o sprovođenju istrage, Naredba za vještačenje vještaku Simić Vidaku i Mitrović Goranu sve od 10.01.2024.godine OJT B.

        U dokaznom postupku saslušani su oštećeni N.A. , te otac oštećenog N.P. , svjedok M.Z., kao i  vještak saobraćajne struke Mitrović Goran, i vještak medicinske struke doktor  Vidak Simić. 
             
             U završnoj riječi tužilaštvo ostaje kod optužnice, predlaže da se optuženi oglasi krivim i da mu se izrekne kazna u skladu sa zakonom.

            Odbrana optuženog predlaže da se optuženi oslobodi od optužbe.

             Oštećeni N.A. u svojoj izjavi navodi da je vozio motocikl „...“ vlasništvo njegovog oca, kod tržnog centra M. je došlo do saobraćajne nezgode u kojoj je povrijeđen, motociklom se kretao od F. i tržnog centra M. prema željezničkoj stanici, uvjerio se da može da pretekne vozila jer je tu bila isprekidana linija, skoro je završio „prestizanje“, izletjelo mu je auto, nije mogao zakočiti, preticao je jedno po jedno vozilo, pa se vraća u svoju traku, nakon kontakta je pao, kada je ustao nakon kraćeg vremena izgubio je svijest, odvezen je u bolnicu gdje mu je stavljena longeta, nije bio na bolničkom liječenju, a pojasnio je  da je motocikl imao 125 cm3, on je imao dozvolu za moped ali nije imao „A1“ kategoriju koja je bila neophodna.

           Svjedok N.P. izjavljuje da kao otac oštećenog nije bio očevidac događaja, potvrđuje da je tog istog dana optuženi nazvao da se raspita o stanju njegovog sina, a njegov sin je samovoljno te prilike uzeo motocikl. 

          Svjedok M.Z. izjavljuje da se kretao iz grada prema ... ulici, stao je da propusti vozilo koje je dolazilo iz suprotnog pravca koji je na neki način bilo zablokiralo, a kretao se iz pravca ... u pravcu tržnog centra M. i skretao je lijevo, kako  kao vozač dostavnog vozila ima naviku da gleda u retrovizor uočio je da motocikl brzo pretiče kolonu vozila i onda je došlo do kontakta na uglu njegovog vozila gdje je motocikl ostvario kontakt sa vozilom optuženog, vidljivost je bila dobra i kolovoz je bio dobar i nije bio oštećen, do kontakta je odprilike došlo na sredini kolovoza, bilo mnogo vozila u koloni.

             Na upit  branioca optuženog da objasni kakvo je vozilo vozio on je objasnio da je vozio teretno vozilo koje ima veći teretni prostor koji je zatvoren i da se ne može vidjeti stanje na putu kroz taj prostor, pojasnio je da i u retrovizoru vidio motocikl i da je kolona bila duga i stajala je što je i morala jer je i on na čelu kolone stajao, kolonu je ocjenio kao nepreglednu.

                Vještak Vidak Simić  izjavljuje da ostaje kod svog nalaza i mišljenja od 18.01.2024. godine  kojeg je sačinio na osnovu naredbe za vještačenje od 10.01.2024. godine i na osnovu medicinske dokumentacije i to izvještaj o kvalifikaciji povrede JZU bolnica „...“ B. od 28.10.2022. godine, te je naveo da je oštećeni N.A. zadobio povredu prelom donjeg okrajka  lijeve palčane kosti što pripada grupi opštih mehaničkih povreda i to preloma u sklopu djelovanja mehaničkih predmeta dejstvom prije svega njihove tupine a po principu sudara, udara ili pada, te je pad odbačenog tijela s motocikla po poništenju kinetičkih energija kolizionih vozila, a na tupo – tvrdu podlogu realan način i mehanizam nastanka dijagnostikovane povrede, objasnio je da se takva povreda sanira za četiri do šest nedelja, uobičajeno nema nikakvih posljedica, on nije izvršio fizički pregled oštećenog jer je bez smisla naknadni pregled nakon dvije godine.

                 Vještak Mitrović Goran izjavljuje da ostaje kod svog nalaza i mišljenja od 22.01.2024. godine u kojem je naveo da postoji propust vozača optuženog jer je bio dužan prvo propustiti da pored njega prođu sva vozila kolovozom iz ulice ... i bitno je naglasiti da je vozač M.Z. pokušao omogućiti optuženom da skrene ulijevo i kako je bila smanjena vidljivost zbog položaja kolone vozila optuženi je bio dužan krajnje oprezno vršiti radnju skretanja lijevo i to kada se uvjeri da nema pretičućih vozila, ali postoje propusti motocikliste N.A. koji uopšte nije smio preticati kolonu vozila i morao je obezbjediti potrebno rastojanje od najmanje 0,75 m u odnosu na preticanje vozila, a što nije učinio jer se kretao na svega 0,25 m, tako da je morao pomjeriti svoje vozilo najmanje  za još 0,50 m u svoju bočnu lijevu stranu te da se kreće bliže srednjoj razdjelnoj liniji kolovoza, čime bi bio lakše uočljiv, a opisao je i da vozilo kojim je upravljao M.Z. ima sandučasti oblik a ne takozvani pontonski oblik kakav je uobičajen za putnička vozila tako da se nije mogla imati dobra preglednost preko navedenog vozila.

              Optuženi je saslušan u svojstvu svjedoka te izjavljuje da je navedene prilike imao namjeru skrenuti ulijevo sa platoa tržnog centra M. u ulicu ... u B., sa njegove lijeve strane je bila izuzetno velika kolona vozila koja je stajala, vozač teretnog vozila mu je dao znak da može da skrene ali se ne može sjetiti da li mu je dao znak glavom ili rukom da krene, krenuo je sa uključenjem u pravcu gdje je imao namjeru da skrene, znao je da sa lijeve strane može da prođe a da mora obratiti pažnju na desnu stranu gdje je saobraćajna traka bila „otvorena“ i uopšte nije mogao da vidi da motocikl obilazi kolonu vozila jer na vozilu koje ga je propustilo je bio veliki tovarni prostor bez prozora, kada je svojim prednjim dijelom vozila prošao vozilo koje ga je propuštalo došlo je do kontakta motocikla i njegovog vozila.

        Nakon ocjene svih dokaza pojedinačno a potom ih dovodeći u međusobnu vezu, sud je donio odluku kao u izreci presude iz sledećih razloga:
 
        Na pouzdan način utvrđeno je da je došlo do saobraćajne nezgode izvršenim uvidom u nalaz i mišljenje vještaka saobraćajne struke Gorana Mitrovića koji je opisao skicu lica mjesta, fotodokumentaciju, zapisnik o vanrednom tehničkom pregledu vozila marke Kia kojim je upravljao optuženi i potvrdu STP „...“ DOO od 28.10.2022. godine.

         Izvršenim uvidom u fotografije broj 5 i 6 utvrđeno je da se na njima nalaze fotogarfisanje oštećenja na vozilo Kia kao i da je pored lijevog prednjeg točka navedenog vozila vidljiv oboren motocikl a što je fotografisano i pod brojem 7, te motocikl uspravljen i fotografisan pod brojem 8 i izdata je potvrda za motocikl od dana 28.10.2022. godine na osnovu koje je dokazano da je motocikl tehnički neispravan i oštećen u saobraćajnoj nezgodi i ne može se izvršiti tehnički pregled a vozilo Kia je ocjenjeno kao ispravno nakon izvršenog tehničkog pregleda.

      Na fotografiji broj 11 je jasno vidljivo kakav je bio položaj teretnog vozila koje je stajalo na putu, vozila Kia koje je skretalo ulijevo i motocikla koji je pao prilikom kontakta a sve što je jasno pretstavljeno na skicu lica mjesta i što ni jedna od stranaka nije sporila kao ni saslušani svjedoci.

   Na pouzdan način utvrđeno i da je oštećeni zadobio tešku tjelesnu povredu, prelom donjeg okrajka lijeve palčane kosti i da je pad odbračenog tjela s motocikla zbog poništenja kinetičkih energija a na tupo tvrdu podlogu realan način i mehanizam nastanka povrede, tako da je na osnovu ovih dokaza jasno i nedvosmislo utvrđen  mehanizam nastanka te vrste teške tjelesne povrede koju je zadobio oštećeni pri kretanju vozila.







    U potpunosti je prihvaćen nalaz i mišljenje vještaka saobraćajne struke Gorana Mitrovića koji je obrazložio  na detaljan i logičan način i u skladu sa pravilima struke kretanja svih učesnika u saobraćaju i prihvata se u potpunosti njegovo mišljenje da je oštećeni počinio značajne propuste jer uopšte nije smio preticati kolonu vozila i da je bio izuzetno blizu na 
bočnom odstojanju od kolone vozila umjesto da se kretao bliže srednjoj razdjelonoj liniji kolovoza i od kolone vozila bio udaljen samo 0,25 m, umjesto 0,75 m jer je trebalo biti lakše uočljiv za optuženog, a što potvrđuje i vozač M.Z. čiji je iskaz sud prihvatio kao logičan i uvjeriljiv i koji je naveo da je njegovo vozilo takvo da ima veliki tovarni prostor a nema dovoljno staklenih površina da bi se bolje mogla uočiti vozila koja se kreću a što je potvrdio i optuženi i što je vidljivo i u fotodokumentaciji, tako da su u mogućnosti opažanja drugih vozila u odnosu na to vozilo bile smanjene i kod optuženog i kod vozača M.Z. koji je dao znak optuženom da prođe pri čemu je optuženi smatrao da po načelu solidarnosti vozača a koje navodi vještak saobraćajne struke može bezbjedno da prođe, jer se nije blagovremeno mogao uočiti oštećeni koji je načinio propust tako što se kretao obilazeći zaustavljenu kolonu vozila ne držeći dovoljno bočno odstojanje, ali pored toga opravdano ističe vještak saobraćajne struke a što je prihvatio i ovaj sud da je optuženi morao da se kreće krajnje oprezno imajući u vidu kolonu vozila koje je zaustavljena morao se uvjeriti da nema vozila koja se kreću obilazeći zaustavljenu kolonu vozila što nije učinio i čime je postupio protivno odredbi člana 49. stav 5. ZOOBS-a  na putevima u BiH koji propisuje da je vozač dužan da propusti sva vozila koja se kreću putem na koji ulazi između ostalog iako na put ulazi sa površine na koju se ne odvija saobraćaj a to je bila takva površina sa platoa tržnog centra M. u B., ali nije postupio u skladu sa navedenom odredbom već je tu radnju izvršio tako što je ugrozio vozača motocikla N.A. koji je vršio preticanje zaustavljene kolone vozila, čime je krivično djelo – Ugrožavanje javnog saobraćaja iz člana 402 stav 3 a u vezi sa stavom 1 Krivičnog zakonika Republike Srpske počinio svjesnim nehatom u smislu člana 33 stav 1 i 2 istog Zakonika jer je bio svjestan da takvim svojim kretanjem može ugorziti druge učesnike u saobraćaju ali je olako smatrao da će moći spriječiti nastupanje zabranjene posledice i za navedeno krivično djelo koji je iz nehata izvršio, tako da je neprdržavanjem saobraćajnih propisa ugrozio do te mjere da je doveo u opsanost život ljudi gdje je jedno lice zadobilo tešku tjelesnu povredu i za koje je propisana novčana kazna ili kazna zatvora do tri godine, te mu je izrečena novčana kazna u iznosu od 1.000,00 KM pri čemu je sud od olakšavajućih okolnosti cijenio dosadašnju neosuđivanost optuženog kao i da je sud prihvatio a što je ranije navedeno u obrazloženju vještaka saobraćajne struke da postoje značajni propusti na strani oštećenog, dok otežavajućih okolnosti sud nije našao pa je sud mišljenja da će se i navedenom novčanom kaznom postići svrha kažnjavanja iz člana 43. stav 1 tačke 1 i 2 Krivičnog zakonika Republike Srpske.


        Na osnovu člana 108. stav 3. Zakona o krivičnom postupku Republike Srpske, oštećeni Nikolić Aleksandar  se  sa imovinskopravnim zahtjevom upućuje na parnicu, obzirom da podaci krivičnog postupka ne pružaju pouzdan osnov za donošenje odluke o imovinskopravnom zahtjevu.






Na osnovu čl.99.st.1. Zakona o krivičnom postupku Republike Srpske, obavezuje se optuženi da nadoknadi troškove krivičnog postupka u iznosu od 814,60 KM, i to na ime vještačenja iznos od 614,60 KM i 200,00 KM  na ime paušala,  sve u roku od 15 dana nakon pravosnažnosti odluke, pod prijetnjom prinudnog izvršenja.

  Zapisničar                                                                                                        Sudija
Sanja Subašić
                                                                                                            Aleksandar Despenić
PRAVNA POUKA:                                                                                       
Protiv ove presude dozvoljena 
je žalba Okružnom sudu u Bijeljini                                                         
u roku od 15 dana od dana prijema,
putem ovog suda.


	

